祖世貨殖，僮客萬人，貲產巨億。後徐州牧陶謙辟為別駕從事。謙卒，竺奉謙遺命，迎劉備於小沛。建安元年，呂布乘備出拒袁術，襲下邳，虜備妻子。備轉軍廣陵海西，竺於是進妹於備為夫人，奴客二千，金銀貨幣以助軍資。於時困匱，賴此復振。後曹操表竺領嬴郡太守，竺弟芳為彭城相，皆去官，隨劉備周旋。備將適荊州，遣竺先與劉表相聞，以竺為左將軍從事中郎。益州既平，拜安漢將軍。